ועדת הכספים, כנסת 17, פרוטוקול מספר 719, 2008-02-12 10:30

סטס מיסז'ניקוב: אני פותח את הישיבה השלישית של ועדת הכספים בנושא הארכת תוקף הודעה בדבר אזור שהוא ישוב ספר – שדרות ועוטף עזה.

בועז סופר: כולם יודעים שהמצב לא השתפר ולא השתנה.

סטס מיסז'ניקוב: באופן מפתיע.

בועז סופר: אני רוצה לומר, לפני שאני מבקש מכם להאריך את התוקף, שאנחנו נמצאים בעיצומה של ועדה שנועדה לקבוע הסדרים, הן את המהות בכלל של מהו ישוב ספר, בלי שום קשר לשדרות או לא כי היום באמת הרשימה היא ארכאית וגם השיטה היא ארכאית, ואנחנו ממש בסוף העבודה של הוועדה.

בועז סופר: במקביל אנחנו בוחנים שינוי מהותי בתקנות לא כהוראת שעה אלא איך אנחנו בעצם מחילים פיצוי אחר לאזור שזה לא אירוע נקודתי, זה לא חודש ולא חודשיים אלא זה אירוע שנמשך שנים וכרגע החוק פשוט לא נותן לזה מענה ואפילו לא מענה חלקי.

בועז סופר: אף אחד לא חשב על אירוע כזה.

בועז סופר: אני מניח שבשבועות הקרובים נבוא עם הסדר רחב יותר.

בועז סופר: לכן אני מבקש שתאשרו את תוקף ההכרזה עד סוף 2008.

זאב אלקין: אני לא יודע אם בועז הוא מי שיוכל לתת לי תשובה.

זאב אלקין: אני רואה כאן איזושהי מגמה מרתקת.

זאב אלקין: בזמנו, כאשר הנושא היה כאן בדיון והביאו לנו את הבקשה להכריז על שדרות כישוב ספר מ-16 במאי עד 31 באוגוסט, עשינו את זה אפילו רטרואקטיבית עד כמה שאני זוכר, אם אתה זוכר אדוני היושב-ראש, ביקשתי לעשות את זה עד אוקטובר 2007, עד תחילת הדיונים בכנסת, כדי שלא נצטרך לטפל בזה בפגרה ואמרו נציגי הממשלה חס וחלילה, כי מה המסר שאנחנו מוסרים בזה לתושבים, וכי לא נכון לעשות את זה יותר מ-3 חודשים וחצי כי זה מסר מאוד מאוד בעייתי לתושבים וחס וחלילה לעשות את זה לחצי שנה.

זאב אלקין: בהצעה הזאת אני רואה שעלינו מ-3 וחצי חודשים לשישה חודשים ועכשיו אנחנו עולים משישה חודשים ל-10 חודשים, עד סוף 2008.

זאב אלקין: אז הממשלה טענה על הסכנה שבמסר והייתי שמח לשמוע מבועז האם כרגע אין סכנה באמירה הזאת להאריך את זה עד סוף 2008, ושנית, האם אנחנו צפויים בסוף 2008 לקבל הצעה להאריך את זה לשנתיים קדימה או לשנה וחצי.

ניסן סלומינסקי: מתי לא נצטרך להאריך יותר?

זאב אלקין: אם לא הייתם טוענים אז את הטענה הזאת, לא הייתי נתפס לה.

בועז סופר: אותה ועדה שדיברתי עליה בעצם באה ואומרת שנפסיק את הוראות השעה ונפסיק עם העובדה שנקווה לטוב, ובוא ננסה לראות את התמונה הרחבה כולל יישובי ספר במרכז הארץ שלמה הם מוגדרים שם, זה ממש לא משנה כרגע.

בועז סופר: בוא נסתכל על התמונה הכי רחבה שאפשר וננסה להסתכל על שני היבטים, האחד, מה קורה בשדרות ובעוטף עזה, או חלילה באזור אחר, כי אנחנו באמת רוצים לתת פתרון של קבע, והדבר השני הוא בעצם אותו פתרון איכותי, למשל ביטול של יישובי הספר והגדרה אחרת של מהו נזק עקיף.

זאב אלקין: זה גם כתוב כאן.

בועז סופר: לכן המלצת הביניים היא קודם כל מכיוון שברור לנו לאן אנחנו הולכים ואנחנו אומרים שכרגע אין שום טעם לבטל את ההכרזה.

בועז סופר: לכן אנחנו מבקשים את ההכרזה עד סוף 2008.

בועז סופר: שינוי חקיקה – קרי, הראייה לטווח ארוך – זה חייב להיעשות בחקיקה ראשית עם ההליך הרגיל של חקיקה ראשית.

בועז סופר: התחולה תהיה בתקנות וזאת כדי שתושבי שדרות לא ימתינו זמן רב בנושא הזה.

זאב אלקין: איך אתם מתכוונים להתחיל בתהליך החקיקה?

זאב אלקין: אני לא שואל מתי זה יעבור.

בועז סופר: עד מחר אנחנו צריכים להודיע לבג"ץ מה אנחנו הולכים לעשות.

בועז סופר: אני מניח שיהיה לי אישור.

בועז סופר: השר כבר נדרש לזה ואני מניח שזה יאושר בזמן הקרוב, ואז אנחנו נתחיל בהליך החקיקה.

בועז סופר: זה לא אומר שאנחנו נמתין עם התקנות כי התקנות בעצם הן תחולת הנזק גם הרטרואקטיבי.

בועז סופר: לכן אנחנו נבוא הרבה יותר מהר כי אלה רק תקנות.

סטס מיסז'ניקוב: אל תגיד לנו שהבקשה הזאת הוצעה רק בגלל החשש מהבג"ץ.

בועז סופר: לא.

בועז סופר: הבקשה הזאת הוצעה כחלק מהמלצות הביניים.

בועז סופר: אם היה לי עוד חודש, יכול להיות שלא הייתי בא עם זה.

סטס מיסז'ניקוב: היינו רוצים לשמוע שזה בגלל המציאות הקשה ולא בגלל האיום של הבג"ץ.

בועז סופר: זה לא איום של בג"ץ.

בועז סופר: חבר הכנסת אלקין שאל שאלה ברורה ואני חושב שהוא קיבל תשובה מאוד ברורה.

בועז סופר: הוועדה מבינה – זאת ועדה בין-משרדית – שצריך לייצר פתרון של קבע.

סטס מיסז'ניקוב: יש לי שאלה אחרת שבעקיפין וגם במישרין מתקשרת לנושא הזה.

סטס מיסז'ניקוב: יש הרבה מאוד תלונות, במיוחד עכשיו כאשר יש נפילות של קסאמים, על כך שמס רכוש לא עובד כמו שצריך.

סטס מיסז'ניקוב: מדובר באנשים שהבית שלהם נפגע והעסק שלהם נפגע, והם פשוט לא מקבלים מענה לא אד-הוק ולא בכלל.

סטס מיסז'ניקוב: מה אפשר לעשות בהקשר לזה?

סטס מיסז'ניקוב: להאריך את התוקף אנחנו נאריך, אבל הפתרון איננו.

בועז סופר: יש בעיות.

בועז סופר: מכיוון שמדובר לצערנו הרב במצב מתמשך, יש מספר מסוים של מקרים של עוסקים שיש בעיה שאני גם לא רואה איך היא תיפתר כל כך מהר כי יש פה בעיה מבנית.

בועז סופר: לפחות לפי מיטב ידיעתנו אנחנו לא רואים בעיה בהתנהלות.

בועז סופר: הנוהל או הנוהג הוא שמגיעים לכל אירוע תוך 24 שעות.

בועז סופר: אני פשוט לא מכיר פספוסים.

בועז סופר: אני אשמח לטפל.

בועז סופר: יש הבדל בין מי שאומר שהגיעו אליו, ראה שמאי ויש לנו ויכוח שלא נגמר כי הוא רוצה איקס והשמאי אומר אחרת, אבל זה אחד.

בועז סופר: אתה מדבר על אלה שלא הגיעו אליהם.

סטס מיסז'ניקוב: אני מדבר על הטיפול.

סטס מיסז'ניקוב: אני מדבר על אדם שהבית שלו נהרס והוא לא מקבל טיפול או שהעסק נהרס והוא לא מקבל טיפול.

סטס מיסז'ניקוב: זה מה שעלה אתמול באוהל המחאה של האנשים שהגיעו לכאן והם התלוננו על כל המקרים שפשוט הבית שלהם פעור בו חור ולא מטפלים בזה.

בועז סופר: מאחר שאתה שוטח את תלונתם, אני חייב לומר לכם שאנחנו ישבנו לפני שבועיים בשימוע שערכנו בנושא הזה של יישובי הספר – עשינו במסגרת הוועדה שימוע לתושבי שדרות – ואני חייב לומר לכם שאף אחד לא התלונן.

בועז סופר: בסדר, לא אף אחד, אבל 95 אחוזים מהאנשים לא התלוננו על הנושא של נזק ישיר.

בועז סופר: הם אמרו שאנחנו באים מהר, שאנחנו נותנים טיפול בסדר גמור ושאין להם תלונות.

בועז סופר: אני יכול להעביר אליכם את הפרוטוקול.

זאב אלקין: עכשיו יש שם בעיות.

בועז סופר: אני לא יודע אם אלה אותם אנשים.

סטס מיסז'ניקוב: אני יכול לעשות הצגה בשבוע הבא ולהזמין לכאן את כל אלה שמתלוננים.

סטס מיסז'ניקוב: אני יכול להביא לכאן אנשים שחיים עם חור בתוך התקרה ולא מקבלים מענה או שהעסק מרוסק, או שאתה יכול עכשיו כנציג בכיר של רשות המסים לומר לנו שאתה תנסה לפתור את הבעיה הזאת ולזרז את הטיפול.

בועז סופר: זה ברור לחלוטין שאני לוקח את זה.

זאב אלקין: במלחמת לבנון שיבחנו כולנו את ג'קי מצא ואתכם על העבודה שהייתה כי באמת לא היו תלונות וההיקפים היו אחרים לגמרי והם היו הרבה יותר גדולים.

זאב אלקין: יכול להיות שצריך להתייעץ עם ג'קי מצא ולקבל ממנו עצות.

בועז סופר: אני מצהיר שאנחנו עושים כל מה שאנחנו יכולים ואני אקח את הבקשה של הוועדה באופן אישי ואבדוק את הנושא הזה.

בועז סופר: אני רק רוצה לומר בכל-זאת שאין דבר כזה אדם שנפגע ביתו והוא לא ראוי למגורים והוא לא מקבל דיור חלופי.

בועז סופר: אין, לא קיים דבר כזה.

זאב אלקין: השאלה איפה דיור חלופי.

בועז סופר: אף אחד לא משכן מישהו באוהל.

זאב אלקין: לפעמים, מה לעשות, כאשר נפגע ביתם של אנשים, גם נפגעים בני משפחה.

בועז סופר: אני מציע כרגע להסתפק בהצהרה שלי כי היא מאוד ברורה ומחייבת.

בועז סופר: במקביל, אני מאוד מבקש, אם יש דברים נקודתיים, כי מה לעשות, לפעמים אחד מאלף, באמת צריך לתת לו פתרון חריג ולכן תביאו את זה לידיעתנו.

חזקיה ישראל: אנחנו תומכים בהארכת התוקף אבל יש לי שתי הערות שהערתי בישיבה הקודמת.

חזקיה ישראל: ההערה הראשונה מתייחסת לנושא הארנונה.

חזקיה ישראל: לפי דיווח שקיבלתי אתמול, עדיין הנושא לא נפתר.

סטס מיסז'ניקוב: נפתר.

סטס מיסז'ניקוב: קיבלנו דיווח מהעירייה שהנושא נפתר.

סטס מיסז'ניקוב: מה שלא נפתר שם, ואת זה אני כן רוצה להעלות אבל זה לא כל כך אליך אלא לאגף התקציבים, לא נפתר כל הנושא של הקרן הזאת שהקמנו לעסקים קטנים בתוך חוק שדרות.

סטס מיסז'ניקוב: כזכור על החוק הזה חתומים 80 חברי כנסת.

סטס מיסז'ניקוב: הקרן עדיין לא הוקמה לא בערבות המדינה ולא בלי ערבות המדינה, והעסקים לא יכולים להיעזר בה.

סטס מיסז'ניקוב: החוק לא מקוים.

בועז סופר: אני יוצא מכאן ומעדכן את המנכ"ל כי זאת הייתה התחייבות לוועדה.

סטס מיסז'ניקוב: זאת לא התחייבות לוועדה.

סטס מיסז'ניקוב: זה חוק שעבר.

זאב אלקין: במקרה הזה משרד האוצר גם התחייב לקיים את החוק.

בועז סופר: טעיתי.

בועז סופר: חשבתי שמדובר בהתחייבות לוועדה.

חזקיה ישראל: הנושא השני הוא הארכת התוקף עד תום 2008.

חזקיה ישראל: הסדר הפיצויים בו מדובר היה עד 30 באוגוסט 2007.

סטס מיסז'ניקוב: זה מה שהוא אמר, שבמסגרת הארכת תוקף ישוב ספר, עכשיו הם ילבישו את הארכת הפיצויים גם על לגבי זה.

חזקיה ישראל: מתי אתם מביאים את זה?

בועז סופר: עניתי.

בועז סופר: בחודשים הקרובים.

חיים אורון: מה עם השאלה ששאלתי קודם?

חיים אורון: לגבי עובדים שלא גרים באזור.

בועז סופר: אני מניח שאתה מכוון להטבת מס ליחידים.

חיים אורון: נכון.

בועז סופר: הנושא של תושבים שלא גרים באזור ועובדים באזור, זאת סוגיה שהיא עם השלכות רוחב מאוד משמעותיות.

בועז סופר: אתה מעלה את הסוגיה של מישהו מישוב קרוב יחסית, זה יכול להיות בדואי או כל ישוב אחר, ופנו אלי שרגא ברוש ועופר עיני בנושא הזה ואמרו שגם עובדים שמגיעים למפעלים בשדרות ועוטף עזה, גם מתל-אביב וגם מקריית גת, גם להם לתת את ההטבה.

בועז סופר: הטבת המס בישובים נתנה לישוב מסוים.

בועז סופר: כלומר, הזכאות היא שהעובד גר שם כדי לחזק את הישוב.

בועז סופר: עכשיו אומרים בואו נשנה את המהות.

בועז סופר: אני לא מזלזל בזה - יכול להיות שצריך לקיים דיון – ונחזק את המפעל או את מקום העבודה.

חיים אורון: כמה יש כאלה?

בועז סופר: אלה השלכות רוחב לגבי כל הטבות מס לישובים.

בועז סופר: אתה מדבר על שדרות ואני מדבר אתך על כל הארץ.

חיים אורון: אני מדבר על העומק.

חיים אורון: כמה אנשים כאלה יש לך?

חיים אורון: נוצרת בעיה.

חיים אורון: בא מהנדס מתל-אביב לשדרות או בא בדואי מכסייפה ללול במושב דקל והוא עובד שם כל יום.

חיים אורון: יש הטבות שהשכן שלו שגר באותו מקום מקבל אבל הוא לא מקבל למרות ששניהם עובדים ושניהם חשופים לקסאם.

חיים אורון: השאלה היא כמה יש כאלה.

בועז סופר: לא מעט.

בועז סופר: ממש לא מעט.

בועז סופר: יש ניוד אדיר של עובדים.

חיים אורון: נתקלנו בזה כבר בפינוי עזה.

חיים אורון: אנשים שעבדו כל חייהם בתוך הגוש, זה היה מקום עבודתם הקבוע יותר מחמש שנים ובפיצויים הם קיבלו משהו.

חיים אורון: יש פה בעייתיות.

סמדר אלחנני: זה יהיה תמריץ לעזוב את שדרות.

ראובן ריבלין: השאלה על מה הוא מקבל.

ראובן ריבלין: האם על מקום מגוריו או על מקום עבודתו.

בועז סופר: על מקום מגוריו.

חיים אורון: לכן בנהריה יש אוכלוסייה כפולה מהאנשים שחיים בה.

ראובן ריבלין: על פי מקום מגוריו, כמובן שאדם יכול להיות רשום במקום אחד ולגור במקום אחר.

ראובן ריבלין: כל תעלול הוא תעלול.

ראובן ריבלין: על פי מקום מגוריו, אין בעיה.

ראובן ריבלין: אדם שעובד במקום שבו הוא שוהה רוב שעות היממה, קיימת שאלה לגביו.

חיים אורון: הוא אומר גם וגם.

חיים אורון: ON THE TOP OF.

ראובן ריבלין: הוא נמצא במקום חמישה ימים בשבוע, זמן מלא של שעות העבודה.

בועז סופר: אני אומר רק משפט אחד בנושא הזה כי השלכות הרוחב הן מאוד מאוד גדולות.

בועז סופר: במסגרת ועדת מקוב שמדברת על הפריפריה, אחד מהדברים שעלה שם דומה למה שאתה אומר.

בועז סופר: בוא ננסה לעודד מפעל שנמצא במקום מסוים ואז נעשה חפיפה.

בועז סופר: הוא גם צריך להתגורר באזור מסוים וגם צריך לעבוד, דווקא כדי לא לנייד.

חיים אורון: אתה מדבר על מפעל חדש.

בועז סופר: לא, לא מפעל חדש.

ראובן ריבלין: אדם שבא מתל-אביב לעבוד בשדרות גם יגור בשדרות בסופו של דבר אבל בינתיים הוא עובד בשדרות ושם הוא נמצא בסכנה בה נמצאים כל תושבי שדרות בפרק זמן מיוחד.

ראובן ריבלין: אולי צריך לעשות להם דרגת הנחה מיוחדת, אבל בהחלט מקום עבודה במקום הזה הוא הכרחי.

סטס מיסז'ניקוב: אנחנו מצביעים על הארכת הצו על פי בקשתו של שר האוצר.

סטס מיסז'ניקוב: אושר פה אחד

ראובן ריבלין: עד 31 בדצמבר.

סטס מיסז'ניקוב: כן.

סטס מיסז'ניקוב: תודה.